Source: http://www.danovecentrum.sk/clanok-z-titulky/cestovne-nahrady-szco-toptema-dc-11-2018.htm
Timestamp: 2019-05-21 13:24:59+00:00
Document Index: 14859241

Matched Legal Cases: ['§ 6', '§ 19', '§ 1', '§ 5', '§ 13', '§ 1', '§ 5', '§ 13']

Daňové centrum - Cestovné náhrady SZČO
Nevyhnutnou súčasťou podnikania sú pracovné cesty a s tým spojené cestovné náhrady. Ktoré cestovné náhrady a za akých podmienok sú daňovým výdavkom podnikateľa?
Dátum publikácie:22. 11. 2018
Autor:Bc. Katarína Danajovičová
Nevyhnutnou súčasťou podnikania sú pracovné cesty a s tým spojené cestovné náhrady.
Cestovné náhrady sú daňovým výdavkom v prípade, že boli vynaložené v súvislosti s dosahovaním, zabezpečením a udržiavaním príjmov podľa § 6 ods. 1 a 2 zákona č. 595/2003 Z. z. o dani z príjmov v znení neskorších predpisov.
Legislatívne sú cestovné náhrady špecifikované:
v zákone č. 283/2002 Z. z. o cestovných náhradách v znení neskorších predpisov (ďalej len „zákon o cestovných náhradách“),
v zákone č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“),
v opatrení Ministerstva práce, sociálnych vecí a rodiny Slovenskej republiky č. 148/2018 Z. z. o sumách stravného,
v opatrení Ministerstva financií Slovenskej republiky č. 401/2012 Z. z., ktorým sa ustanovujú základné sadzby stravného v eurách alebo v cudzej mene pri zahraničných pracovných cestách.
Cestovné náhrady konkrétne pre samostatne zárobkovo činnú osobu (ďalej len „SZČO“) nájdeme presne charakterizované v zákone o dani z príjmov v § 19 ods. 2 písm. e) ZDP.
1. Čo je pracovná cesta u SZČO
Dôležitým faktorom je účel pracovnej cesty a fakt, že sa činnosť vykonáva v inom mieste, ako je miesto, v ktorom sa činnosť pravidelne vykonáva.
Účelom pracovnej cesty v súvislosti s dosahovaním príjmov SZČO môže byť napr. obchodné rokovanie, nákup materiálu, odborné školenie alebo samotný výkon práce práve mimo miesta, v ktorom sa činnosť pravidelne vykonáva.
Je teda potrebné posúdiť, či daná pracovná cesta nie je súkromná, či nejde o návštevu známych, ale či skutočne súvisí s dosahovaním, zabezpečovaním a udržovaním príjmov SZČO. Bremeno dokazovania je vždy na SZČO, napr. objednávka, vystavená faktúra, pozvánka na školenie, seminár, prípadne emailová komunikácia.
Iným miestom, ako je miesto, v ktorom činnosť pravidelne vykonáva, je napr., ak má SZČO ako miesto podnikania miesto trvalého bydliska, ale činnosť vykonáva v prevádzke (v predajni, v ambulancii, v kancelárii...), ktorú má zriadenú na výkon činnosti a sídlo prevádzky nie je totožné s miestom trvalého bydliska SZČO, potom je miesto pravidelného vykonávania činnosti miesto, v ktorom je zriadená prevádzka.
Pracovnou cestou by tak nemala byť cesta z miesta trvalého bydliska do tejto prevádzky, aj keď má SZČO uvedené v živnostenskom liste alebo v inom oprávnení na výkon podnikateľskej činnosti ako miesto podnikania trvalé bydlisko.
Ak vzhľadom na charakter vykonávanej podnikateľskej činnosti je obťažné vymedziť miesto pravidelného vykonávania činnosti, je možné za miesto pravidelného vykonávania činnosti považovať miesto podnikania uvedené v oprávnení na výkon podnikateľskej činnosti, a to aj vtedy, ak je ako miesto podnikania v oprávnení uvedené trvalé bydlisko.
To znamená, že ak SZČO vykonáva podnikateľskú činnosť, pri ktorej musí často meniť miesto pracoviska (napr. sprostredkovateľ, stavbár, maliar, lektor, ktorý učí priamo u klienta...), potom je pracovnou cestou každá cesta z miesta trvalého bydliska ku klientovi a späť.
2. Daňovo uznateľné výdavky
Po posúdení, že ide o pracovnú cestu, a po stanovení časového rozpätia pracovnej cesty je možné si uplatniť daňové výdavky:
na stravovanie,
na ubytovanie,
na cestovné dopravnými prostriedkami a
nevyhnutné výdavky spojené s pobytom v tomto mieste,
a to najviac vo výške, aká je stanovená pre zamestnancov podľa zákona o cestovných náhradách a platných vyššie uvedených opatrení.
Zákon o dani z príjmov presne SZČO určuje, čo si môže zahrnúť do daňových výdavkov. Vreckové pri pracovných cestách SZČO sa za daňový výdavok nepokladá. Na vreckové je zákonný nárok pri osobách uvedených v § 1 zákona o cestovných náhradách.
2.1 Stravovanie
Výška výdavkov na stravovanie závisí od doby trvania výkonu činnosti v inom mieste, pričom do tejto doby sa započítava aj čas strávený cestovaním z miesta pravidelného vykonávania činnosti do iného miesta výkonu činnosti a späť.
Pri výpočte sumy nároku podľa doby trvania (časových pásiem) vychádzame z:
§ 5 zákona o cestovných náhradách, ak ide o činnosť vykonávanú v tuzemsku,
§ 13 zákona o cestovných náhradách, ak ide o činnosť vykonávanú v zahraničí.
S účinnosťou od 1. júna 2018 výšku stravného za jednotlivé časové pásma stanovuje opatrenie Ministerstva práce, sociálnych vecí a rodiny SR č. 148/2018 Z. z. o sumách stravného v § 1:
4,80 € pre časové pásmo 5 až 12 hodín,
7,10 € pre časové pásmo nad 12 hodín až 18 hodín,
10,90 € pre časové pásmo nad 18 hodín.
PREHĽAD STRAVNÉHO OD ZAVEDENIA EURA
Suma stravného pre časové pásmo
5 až 12 hod.
nad 12 hod. až 18 hod.
č. 621/2008 Z. z.
č. 110/2009 Z. z.
č. 533/2010 Z. z.
č. 248/2012 Z. z.
č. 296/2014 Z. z.
č. 309/2016 Z. z.
č. 148/2018 Z. z.
Základné sadzby stravného v € alebo v cudzej mene pri zahraničných pracovných cestách sú stanovené opatrením Ministerstva financií SR č. 401/2012 Z. z. (platné, nezmenené od 1. 1. 2013).
PREHĽAD OPATRENÍ, ktorými sa stanovujú základné sadzby stravného v eurách alebo v cudzej mene pri zahraničných pracovných cestách
Opatrenie Ministerstva financií SR
č. 606/2008 Z. z.
č. 517/2009 Z. z.
č. 482/2010 Z. z.
č. 472/2011 Z. z.
č. 401/2012 Z. z.
Článok je uvedený v skrátenom znení. Celý článok: Cestovné náhrady SZČO
Komentár k § 5 zákona 283/2002 Z. z.
Komentár k § 13 zákona 283/2002 Z. z.
Pracovná cesta SZČO do zahraničia a nárok na stravné
Nárok na stravné pri pracovnej ceste SZČO, ak je aj zamestnancom
Stravné SZČO pri stavebných prácach v Nemecku
Daňové výdavky živnostníka na kanceláriu
Vlakové spojenia na pracovnej ceste
Cestovné náhrady (7/2018)
Cestovné náhrady 2019
Zvýšené sadzby stravného od 1. 6. 2018
A. Nárokové náhrady pri zahraničnej pracovnej ceste
B. Nenárokové náhrady pri zahraničnej pracovnej ceste